ফিলিস্তিনের স্বাধীনতা আন্দোলনের প্রাণপুরুষ ও মহানায়ক ইয়াসির আরাফাত। ১৯২৯ সালের ২৪ আগস্ট মিসরের কায়রোয় তাঁর জন্ম। একজন স্বাধীনতাকামী বীর হিসেবে বাংলাদেশেও যার রয়েছে ব্যাপক জনপ্রিয়তা। প্যালেস্টাইন লিবারেশন অরগানাইজেশন (পিএলও)-এর চেয়ারম্যান হিসেবে আরাফাত ইসরাইলি দখলদারির বিরুদ্ধে সারাজীবন সংগ্রাম করেন। তিনি প্যালেস্টিনিয়ান অথরিটির প্রেসিডেন্টের দায়িত্ব পালন করেন। ১৯৪৪ সালে তিনি কায়রোর ইউনিভার্সিটি অব কিং ফুয়াদ ওয়ানে সিভিল ইঞ্জিনিয়ারিংয়ে ভর্তির পর ১৯৪৮ সালে আরব-ইসরাইল যুদ্ধের সময় বিশ্ববিদ্যালয় ত্যাগ করে মুসলিম ব্রাদারহুডের সঙ্গে ফিলিস্তিনের পক্ষে যুদ্ধে অংশগ্রহণ করেন। ১৯৫০ সালে গ্র্যাজুয়েশন সম্পন্ন করার পর তিনি ইহুদিবাদ ও জায়ানিজম সম্পর্কে পড়াশোনা করেন। একই সময় ফিলিস্তিনের মুক্তি সংগ্রামের জন্য অস্ত্র সংগ্রহ শুরু করেন। সত্তরের দশকে জর্ডান থেকে বিতাড়িত হয়ে তিনি লেবাননে অবস্থান নেন। ১৯৯১ সালের মাদ্রিদ সম্মেলন, ১৯৯৩ সালের অসলো চুক্তি এবং ২০০০ সালের ক্যাম্প ডেভিড সম্মেলনের মাধ্যমে আরাফাত ইসরাইলিদের সঙ্গে কয়েক দশকের সংঘাতের অবসান ঘটানোর প্রয়াস নেন। ১৯৯৪ সালে ঐতিহাসিক অসলো চুক্তি স্বাক্ষরের পর আইজাক রবিন, শিমন পেরেজ ও ফিলিস্তিনের অবিসংবাদিত নেতা ইয়াসির আরাফাত যৌথভাবে শান্তিতে নোবেল পুরস্কার লাভ করেন। ২০০২ থেকে ২০০৪ সালের শেষভাগ পর্যন্ত ইসরাইলি সেনাবাহিনীর হাতে নিজের রামাল্লার দফতরে কার্যত গৃহবন্দি হয়ে থাকেন। ২০০৪ সালের শেষদিকে আরাফাত অসুস্থ হয়ে পড়েন এবং কোমায় চলে যান। সে বছরই নভেম্বরের ১১ তারিখে প্যারিসে চিকিৎসারত অবস্থায় ৭৫ বছর বয়সে তিনি মৃত্যুবরণ করেন।